Tegniese aspekte van die bou en bedryf van die ossewa word in fyn besonderhede beskryf, en die geduldige trekos kry deernisvolle aandag. Hierdie formidabele publikasie is ryklik geïllustreer met tekeninge, kunswerke en foto’s en bied ’n verrassende nuwe blik op die geskiedenis van Suid-Afrika vanuit ’n ongewone hoek aan.
As voorste lewende kundige oor die ossewa lewer die skrywer … met hierdie boek ’n onskatbare bydrae tot die Afrikaanse kultuurgeskiedenis. Holm verweef sy ervaring en kennis op ’n deursigtige wyse met die historiese bronmateriaal oor die wa, sy toebehore, sy gebruike, die trekos en die rol van al hierdie aspekte in die vorming van die gemeenskaplike geheue van die Afrikaner.
Met hierdie boek het die skrywer probeer om die trotse rol wat die ossewa in die Afrikaanse maar ook Suid-Afrikaanse kultuur en geskiedenis gespeel het, ’n staanplek te gee (lieflike woordspel al klaar) voor al die waens en inligting verlore gaan. En wees verseker, dit kan maklik verlore gaan.
Mense wat belangstel in die geskiedenis, rytuie, munte, seëls, die Afrikaanse taal en letterkunde, osse en talle ander onderwerpe. Die boek is toeganklik geskryf en is dus gerig op die breë publiek, maar die deeglike navorsing waarop dit berus, maak die boek ook ’n moet vir historici.